Huari
Huari, Wari, præcolumbiansk kultur i Perus centrale højland, ca. 600-1000. Huari, der ekspanderede hurtigt, kontrollerede områder fra Cajamarca i nord til Moquegua i syd og havde nær kontakt til Tiahuanaco-kulturen i det nuværende Bolivia. Administrationscentre blev opført over hele landet. Hovedstaden, Huari Wakaurara, som lå ved Ayacucho, havde et areal på ca. 300 ha og var inddelt i kvadrater med lange smalle passager. Husene med indre gårde var opført i sten.
Huari-kulturen er karakteriseret ved en speciel ikonografi: den antropomorfe stavgud (se også Chavín de Huántar), stiliserede ansigter, falke og en strålende sol. Ikonografien ses på tekstiler og keramik, der er fundet i offerdepoter sammen med fintforarbejdede guld-, sølv- og turkisarbejder. Snarere end som en militær erobringsstat ses Huari i dag som en ekspanderende præsteskabsstat, der optog Andesområdets religionsformer i sig. Huari betragtes som en af Inkarigets forløbere.